 NA LAWRENCE ONGARO KAMPUNI ya Bidco Africa imekiri ya kwamba kuzorota kwa hali ya uchumi kumesababisha biashara yao kushuka kwa kiwango kikubwa. Mkurugenzi wa kiwanda anayesimamia kitengo cha masoko, Bw Chris Diaz, alikiri ya kuwa kwa muda wa mwaka mmoja uliopita, mapato ya kampuni yamekumbwa na changamoto tele lakini bado kampuni inaendelea kuongeza bidhaa zake kwa kiwango kikubwa. Aliyasema hayo katika kiwanda hicho cha Bidco Africa wakati ujumbe kutoka wizara ya mauzo na uwekezaji kutoka Nairobi ulizuru kiwanda hicho. Mkurugenzi huyo alisema ujumbe huo ulitaka kujionea jinsi kiwanda hicho kinavyoendesha shughuli zake za kibiashara. “Tumekuwa na changamoto tele kama upungufu wa sarafu ya Dola, na pia kutozwa ushuri wa juu na Mamlaka ya Ukusanyaji Ushuru (KRA) na bei ya juu ya stima,” alisema mkurugenzi huyo. Alisema kwa sababu nchi hii haikuzi mitende – palm oil trees – inawalazimu kuagiza malighafi kutoka nchi za nje. “Ukosefu wa bidhaa muhimu ama malighafi muhimu ya kutengeneza mafuta kuwa umefanya tuwe na mafuta kiasi kidogo ya kuuza kwa wateja wetu wa hapa nchini na nchi za nje,” alieleza mkurugenzi huyo. Alisema wanatengeneza mafuta kulingana na maagizo ya wateja wao ili wasipate hasara ya kuweka akiba nyingi kwenye maghala bila kununuliwa. Alisema kulingana na mpangilio wa mauzo, kampuni hiyo inasambaza bidhaa kwa nchi 25 katika bara la Afrika. Bw Leonard Mambo, mmoja wa wajumbe wa kibiashara kutoka Nairobi alisema serikali inafanya kazi kwa karibu na kampuni zinazojiendeleza na wako tayari kushirikiana nao ili wapige hatua zaidi. Alisema sekta ya ukuzaji wa mbegu za mafuta imeajiri takribani wafanyakazi wapatao 40,000. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  